Vzorec sporazuma o statusu, kakor je naveden v členu 54(5) Uredbe (EU) 2016/1624 Evropskega parlamenta in Sveta z dne 14. septembra 2016 o evropski mejni in obalni straži

1.Uvod

Z Uredbo (EU) 2016/1624 Evropskega parlamenta in Sveta z dne 14. septembra 2016 o evropski mejni in obalni straži so bile razširjene naloge Evropske agencije za upravljanje operativnega sodelovanja na zunanjih mejah držav članic Evropske unije. Zaradi teh sprememb je bila navedena agencija preimenovana v Evropsko agencijo za mejno in obalno stražo.

Dejavno sodelovanje s tretjimi državami je ključni element evropskega integriranega upravljanja meja.

Člen 54(4) Uredbe (EU) 2016/1624 določa, da mora Unija v primerih, ko je predvideno, da bodo skupine napotene v tretjo državo zaradi izvajanja ukrepov, pri katerih bodo člani skupin imeli izvršilna pooblastila ali kadar izvajanje drugih ukrepov v tretji državi zahteva takšno pooblastilo, z zadevno tretjo državo skleniti sporazum o statusu.

To sporočilo določa vzorec sporazuma o statusu, ki ga je Komisija pripravila v skladu s členom 54(5) Uredbe (EU) št. 2016/1624.

2.Sodelovanje s tretjimi državami v okviru uredbe o Evropski agenciji za mejno in obalno stražo

Sodelovanje s tretjimi državami je ključni element za zagotovitev učinkovitega upravljanja zunanjih meja EU. Uredba (EU) št. 2016/1624 je okrepila pooblastila agencije Frontex v zvezi s tem. Agencija spodbuja in olajšuje tehnično in operativno sodelovanje med državami članicami in tretjimi državami.

Agencija lahko tudi sodeluje s tretjimi državami v okviru delovnih dogovorov. Agencija lahko vzpostavi tako sodelovanje s tretjimi državami na področjih izmenjave informacij, analiz tveganja, usposabljanja, raziskav in razvoja ter pilotnih projektov. To sodelovanje lahko poteka na ozemlju tretjih držav.

Agencija lahko tudi usklajuje operativno sodelovanje med državami članicami in tretjimi državami v zvezi z upravljanjem zunanjih meja. V zvezi s tem lahko izvaja ukrepe na zunanjih mejah, ki vključujejo eno ali več držav članic in tretjo državo, ki meji vsaj na eno od teh držav članic, ob soglasju navedene sosednje tretje države, vključno na ozemlju navedene tretje države. Za primere, ko bi med operacijami varovanja morskih meja s tretjo državo prišlo do operacij iskanja in reševanja ljudi v nevarnosti na morju, je treba v sporazum o statusu in operativni načrt s to tretjo državo dodati posebne določbe.

To sodelovanje bo okrepilo zmogljivosti Agencije za pomoč tretjim državam pri upravljanju njihovih meja in migracijskih tokov. Kadar je predvideno, da bodo skupine napotene v tretjo državo zaradi izvajanja ukrepov, pri katerih bodo člani skupin imeli izvršilna pooblastila, ali kadar izvajanje drugih ukrepov v tretji državi zahteva takšno pooblastilo, mora Unija z zadevno sosednjo tretjo državo skleniti sporazum o statusu.

Operacije se izvajajo na podlagi operativnega načrta. Operativni načrt mora odobriti država članica oziroma države članice, ki mejijo na operativno območje.

V zvezi z vračanjem Uredba (EU) št. 2016/1624 določa, da lahko Agencija organizira ali usklajuje operacije vračanja z namenom podpiranja držav članic pri vračanju nezakonito prebivajočih državljanov tretjih držav v skladu z določbami Direktive 2008/115/ES o vračanju. Agencija v zvezi z vračanjem, vključno pri pridobitvi potovalnih dokumentov, sodeluje s pristojnimi organi tretjih držav. V tem okviru bi lahko sporazum o statusu na primer članom skupin omogočil dostop do zbirk podatkov tretjih držav za vsak primer posebej, če bi bilo to potrebno za lažjo identifikacijo migranta brez urejenega statusa, ki bi ga bilo treba vrniti. Vendar Agencija nima pooblastil za organizacijo in usklajevanje operacije vračanja iz tretjih držav. Pri pogajanjih o teh sporazumih bo Komisiji svetovala in nudila podporo Evropska služba za zunanje delovanje (v nadaljnjem besedilu: ESZD). Zlasti ji bo svetovala o državah, s katerimi bi bilo treba izpogajati take sporazume. Zato bo ESZD pred začetkom postopka pogajanj z zadevno tretjo državo o tem obveščena ter bo nudila nasvete in podporo glede operacij, tudi prek delegacij EU v zadevnih tretjih državah.

Agencija obvesti Evropski parlament o vseh svojih dejavnostih in oceni sodelovanje s tretjimi državami v svojem letnem poročilu.

3.Vzorec sporazuma o statusu

Vzorec sporazuma o statusu vzpostavlja okvir za sodelovanje med Agencijo in njenimi skupinami na eni strani ter pristojnimi organi zadevne tretje države na drugi. Zato ga je treba šteti za krovni akt, v okviru katerega je mogoče izvajati več ukrepov.

V skladu s členom 54(4) Uredbe (EU) št. 2016/1624 mora vzorec sporazuma o statusu zajemati obseg operacije, civilno in kazensko odgovornost, naloge in pooblastila članov skupine ter spoštovanje temeljnih pravic.

Zato vzorec vsebuje naslednje posebne določbe:

člen 1 določa področje uporabe sporazuma o statusu, ki vključuje vse vidike, potrebne za izvajanje operacij na ozemlju tretje države;

člen 2 določa opredelitve ključnih izrazov, ki se uporabljajo v vzorcu, vključno s tem, da ukrep pomeni skupno operacijo, hitro posredovanje na mejah ali operacijo vračanja;